text: Det er NU, der skal lys på
  21 oktober 2013 kl. 16.14
  I løbet af få dage sættes der en kampagne i gang, der skal minde børn og voksne om, at det er NU, der skal lys og reflekser på cyklen.
  På mandag vil der blive delt gratis refleksbrikker ud til børn og forældre mange steder.
  Refleks-eventen og kampagnen skal minde børn og forældre om, at det igen er blevet tid til at tænde lygterne og huske reflekserne.
  - Vi glemmer det hvert år, men så snart sommertiden er forbi, bliver det mørkt allerede om eftermiddagen, siger kampagneleder Maria Bech.
  - Sidste år kom der jo strengere krav til cykellygterne, og selv voksne cyklister kan have svært ved at huske reglerne for lygter og reflekser. Derfor lægger vi i kampagnen også op til et fælles lygte- og reflekstjek for hele familien. Det er selvfølgelig altid forældrenes ansvar, at børnene har lys og reflekser på cyklen. Men i løbet af kampagnen bliver børnene jo små lygteeksperter, der begynder at fortælle far og mor, at der f.eks. skal sidde seks reflekser på cyklen, fortæller kampagneleder Maria Bech.
  